РЕГЛАМЕНТ (ЕО) № 97/2008 НА КОМИСИЯТА
от 1 февруари 2008 година
относно определяне на допълнително количество сурова тръстикова захар с произход от държавите от АКТБ и Индия за снабдяване на рафинериите през стопанска 2007/2008 година
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазара в сектора на захарта (1), и по-специално на член 29, параграф 4, втора алинея от него,
като има предвид, че:
(1)
Съгласно член 29, параграф 4 от Регламент (ЕО) № 318/2006 за стопанските 2006/2007, 2007/2008 и 2008/2009 години се преустановява налагането на вносни мита върху допълнителен внос на сурова тръстикова захар с произход от държавите, посочени в приложение VI към същия регламент, с оглед осигуряването на адекватно снабдяване на рафинериите в Общността.
(2)
Допълнителното количество следва да бъде изчислено в съответствие с член 19 от Регламент (ЕО) № 950/2006 на Комисията от 28 юни 2006 г. за установяване на подробни правила за прилагането през 2006-2007., 2007-2008. и 2008-2009. стопански години на вноса и рафинирането на захарни продукти по някои тарифни квоти и преференциални споразумения (2), въз основа на изчерпателен прогнозен баланс на доставките на сурова захар в Общността. За стопанската 2007/2008 година прогнозният баланс посочва необходимостта от внос на допълнително количество сурова захар, за да могат да се покрият нуждите от доставки за рафинериите в Общността.
(3)
Регламент (ЕО) № 1545/2007 на Комисията от 20 декември 2007 година за определяне на допълнително количество сурова тръстикова захар с произход от страните от АКТБ и Индия за снабдяване на рафинериите за периода от 1 октомври 2007 година до 30 септември 2008 година (3) определя първо допълнително количество от 80 000 тона, за да се покрият най-спешните нужди от доставки през първите месеци на стопанската 2007/2008 година. В рамките на споразуменията за икономическо партньорство допълнителното количество на захар на пазара е само за стопанска 2008/2009 година. Поради това адекватното доставяне на сурова захар за преработващата индустрия за стопанската 2007/2008 година зависи от наличието на допълнителни количества. За да се осигури снабдяването, се налага отварянето на допълнителни количества на захар от 120 000 тона за стопанската 2007/2008 година.
(4)
Адекватното снабдяване на рафинериите може да бъде гарантирано само ако се спазват традиционните споразумения за износ между държавите бенефициери. Следователно е необходимо разпределяне на количествата между отделните държави или групите от държави бенефициери. За Индия се отваря количество от 4 000 тона. По този начин допълнителните количества с произход от Индия за стопанската 2007/2008 година се изравняват с нейния дял от общото допълнително количество за стопанската 2006/2007 година. Оставащите количества се определят за държавите от АКТБ, които колективно се задължават да прилагат помежду си процедури за разпределението на количествата с цел осигуряването на необходимото снабдяване на рафинериите.
(5)
Предвидените с настоящия регламент мерки са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
В допълнение към количествата, посочени в Регламент (ЕО) № 1545/2007, за стопанската 2007/2008 година се определя допълнително количество от 120 000 тона сурова тръстикова захар, в еквивалент на бяла захар:
а)
116 000 тона, еквивалент в бяла захар, с произход от държавите, посочени в приложение VI към Регламент (ЕО) № 318/2006, с изключение на Индия;
б)
4 000 тона, еквивалент в бяла захар, с произход от Индия.
Член 2
Настоящият регламент влиза в сила на третия ден след датата на неговото публикуване в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 февруари 2008 година.